ประกาศการประปานครหลวง
ประกาศการประปานครหลวง
เรื่อง การออกพันธบัตรของการประปานครหลวง
พ.ศ. ๒๕๔๔ ครั้งที่ ๑[๑]
  

อาศัยอำนาจตามความในมาตรา
๑๓ (๘) ภายใต้วัตถุประสงค์ของมาตรา ๖ แห่งพระราชบัญญัติการประปานครหลวง พ.ศ. ๒๕๑๐
แก้ไขเพิ่มเติมโดยพระราชบัญญัติการประปานครหลวง (ฉบับที่ ๕) พ.ศ. ๒๕๓๕
และโดยความเห็นชอบของคณะรัฐมนตรี ผู้ว่าการการประปานครหลวง จึงขอประกาศให้ทราบว่า

ข้อ ๑
การประปานครหลวงจะทำการกู้ยืมเงินโดยวิธีออกพันธบัตร

ข้อ ๒
พันธบัตรนี้มีชื่อเรียกว่า พันธบัตรของการประปานครหลวง พ.ศ.
๒๕๔๔ ครั้งที่ ๑

ข้อ ๓
พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔
พันธบัตรนี้เป็นพันธบัตรชนิดระบุชื่อผู้ถือ

ข้อ ๕
พันธบัตรนี้มีมูลค่าที่ออกรวม ๒,๑๕๘,๘๐๐,๐๐๐ ล้านบาท
(สองพันหนึ่งร้อยห้าสิบแปดล้านแปดแสนบาทถ้วน) แบ่งออกเป็นจำนวน ๒,๑๕๘,๘๐๐ หน่วย
(สองล้านหนึ่งแสนห้าหมื่นแปดพันแปดร้อยหน่วย) โดยมีมูลค่าหน่วยละ ๑,๐๐๐ บาท
(หนึ่งพันบาทถ้วน)

ข้อ ๖
พันธบัตรนี้มีกำหนดไถ่ถอนพันธบัตรเมื่อครบ ๙ ปี นับแต่วันออกพันธบัตร
เป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนครบกำหนด

ข้อ ๗
วันออกพันธบัตรคือวันที่ ๑๕ เดือนมีนาคม พ.ศ. ๒๕๔๔

ข้อ ๘
วันไถ่ถอนพันธบัตรคือวันที่ ๑๕ เดือนมีนาคม พ.ศ. ๒๕๕๓
แต่ถ้าตรงกับวันหยุดทำการของการประปานครหลวงหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป
โดยการประปานครหลวงจะคำนวณดอกเบี้ยเพิ่มตามจำนวนวันจนถึงวันก่อนวันที่ได้ถอนพันธบัตรหนึ่งวัน

ข้อ ๙
ผู้ถือกรรมสิทธิ์ในพันธบัตรจะได้รับดอกเบี้ยในอัตราร้อยละ ๖.๑๖
(หกจุดหนึ่งหก) ต่อปี คำนวณจากมูลค่าของพันธบัตร
โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับวันตามจำนวนวันที่เกิดขึ้นจริง
เศษของหนึ่งสตางค์ให้ปัดทิ้ง
ข้อ ๑๐
การประปานครหลวงจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดเวลาดังนี้
๑๐.๑
ดอกเบี้ยงวดแรก ชำระในวันที่ ๑๕ เดือนกันยายน พ.ศ. ๒๕๔๔
๑๐.๒
ดอกเบี้ยงวดต่อไปชำระทุก ๖ เดือน ในวันที่ ๑๕ เดือนมีนาคม และวันที่ ๑๕
เดือนกันยายน ของทุกปีตลอดอายุของพันธบัตร
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔
ถ้าวันครบกำหนดชำระดอกเบี้ยดังที่ระบุใน ๑๐.๑, ๑๐.๒ และ ๑๐.๓
ตรงกับวันหยุดทำการของการประปานครหลวง หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑
การโอนกรรมสิทธิ์ หรือการจำนำพันธบัตร
จะต้องนำพันธบัตรไปจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนการจ่ายเงินพันธบัตรนี้
การโอนกรรมสิทธิ์หรือการจำนำพันธบัตรจะกระทำในระยะเวลาหนึ่งเดือน ก่อนวันถึงกำหนดวันชำระดอกเบี้ยตามข้อ
๑๐ และต้นเงินตามข้อ ๘ มิได้ เว้นแต่นายทะเบียนจะเห็นสมควร

ข้อ ๑๒
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓
พันธบัตรนี้มิให้ถือว่าฉบับใดสมบูรณ์
เว้นแต่พนักงานธนาคารแห่งประเทศไทยซึ่งผู้ว่าการการประปานครหลวงแต่งตั้งขึ้น
โดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นแล้ว

ข้อ ๑๔
พันธบัตรนี้จำหน่ายแก่บุคคลธรรมดา นิติบุคคล คณะบุคคล มูลนิธิหรือสมาคม
และกองทุนสำรองเลี้ยงชีพ ไม่จำกัดประเภทบุคคลและสัญชาติ จัดจำหน่าย ณ วันออกพันธบัตรหน่วยละ
๑,๐๐๐ บาท (หนึ่งพันบาทถ้วน) โดยวิธีเปิดให้จองซื้อก่อนวันออกพันธบัตร

ข้อ ๑๕
การประปานครหลวงมอบหมายให้ ธนาคารกสิกรไทย จำกัด (มหาชน)
เป็นผู้จัดการจัดจำหน่ายและประกันการจำหน่าย ธนาคารแห่งประเทศไทย
เป็นนายทะเบียนและตัวแทนการจ่ายเงินพันธบัตรของการประปานครหลวง พ.ศ. ๒๕๔๔ ครั้งที่
๑ และจัดการอื่น ๆ ที่จำเป็นเพื่อผลประโยชน์ในการนี้

ข้อ ๑๖
รายละเอียด ขั้นตอน วิธีการและกำหนดเวลาเปิดให้จองซื้อพันธบัตรนี้
ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตร
หรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของผู้จัดการจัดจำหน่ายและประกันการจำหน่ายเป็นผู้กำหนด

ข้อ ๑๗
ในกรณีที่พันธบัตรชำรุดสูญหายหรือถูกทำลายด้วยประการใด ๆ
การประปานครหลวงจะออกพันธบัตรให้ใหม่เมื่อผู้ถือกรรมสิทธิ์ในพันธบัตรได้ปฏิบัติตามระเบียบของการประปานครหลวงแล้ว
โดยติดต่อที่ธนาคารแห่งประเทศไทย

ข้อ ๑๘
การดำเนินงานตามข้อ ๑๑ และหรือข้อ ๑๗
ผู้ถือกรรมสิทธิ์ในพันธบัตรจะต้องเสียค่าใช้จ่ายต่าง ๆ เพื่อการนั้นด้วย

ข้อ ๑๙
การประปานครหลวงจะส่งมอบใบพันธบัตร ให้แก่ผู้ถือกรรมสิทธิ์ในพันธบัตรภายในกำหนดสี่สิบห้าวัน
นับแต่วันออกพันธบัตร

ทั้งนี้ ตั้งแต่วันที่ ๑๕ มีนาคม ๒๕๔๔ เป็นต้นไป


ประกาศ ณ วันที่ ๑๙
มีนาคม พ.ศ. ๒๕๔๔
ชวนพิศ ธรรมศิริ
ผู้ว่าการการประปานครหลวง






















สรัลพร/พิมพ์
๙ มกราคม ๒๕๕๑

หทัยภัทร/ตรวจ
๒๙ มกราคม ๒๕๕๑

สุเมธ/ปรับปรุง
๑๖ กรกฎาคม ๒๕๕๘






























[๑] ราชกิจจานุเบกษา
เล่ม ๑๑๘/ตอนพิเศษ ๒๘ ง/หน้า ๗/๒๓ มีนาคม ๒๕๔๔